Бэлагъы Къантемыр и япэ текIуэныгъэ
Кинопрессэм и дунейпсо федерацэм Канны (Франджы) щригъэкIуэкI VIII фестивалым саугъэт лъапIэ къыщыхуагъэфэщащ ди лъахэгъу Бэлагъы Къантемыр и «Теснота» фильмым.
Илъэс 26-рэ зи ныбжь адыгэ щIалэщIэр япэу дунейпсо утыку къихьэу аращ. Къантемыр и гъэсэнщ кинорежиссёр цIэрыIуэ Сокуров Александр икIи абы и деж куэд къызэрыщищIам шэч хэлъкъым.
«Теснота» фильмыр теухуащ Налшык щыпсэу къызэрыгуэкI журт унагъуэм 1998 гъэм къыщыхъуахэм. Канны щекIуэкIа кинофестивалым ар къыщагъэлъэгъуащ «Iуэху еплъыкIэ щхьэхуэ» зыфIаща программэм икIи хуабжьу ягу ирихьащ. Аращ саугъэт лъапIэ къыщIыхуагъэфэщари.
— Мы хъыбарыр зэрызыхэфщIамкIэ, абы фи щIыб зэрыхуэвмыгъэзамкIэ фIыщIэ фхузощI. Хуабжьу сыщогугъ къысхуэвгъэфэща саугъэтым мыхьэнэшхуэ иIэну Кавказ Ищхъэрэм зэрыщыту кинематографием зыщиужьынымкIэ, — щыжиIащ Бэлагъы Къантемыр Канны щекIуэкIа кинофестифалым щытекIуахэмрэ къыщыхэжаныкIахэмрэ щагъэлъапIэм.
Сокуров Александр и гъэсэн адыгэ щIалэщIэм и япэ дыдэ фильмым ап- хуэдэ пщIэ лъагэ щигъуэтащ дунейпсо кинофестиваль цIэрыIуэм. Бэлагъы Къантемыр дыхуохъуахъуэ иджыри лъагапIэ куэд и IэщIагъэм щызэригъэгъуэту къыщалъхуа щIыпIэри Хэкури иIэтыну.
Хьэтау Ислъам.
